**Likumprojekta**

**“Par Latvijas Republikas valdības un Čehijas Republikas valdības vienošanos par Latvijas Republikas valdības un Čehijas Republikas valdības līguma par ieguldījumu veicināšanu un savstarpēju aizsardzību
grozīšanu un denonsēšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Par Latvijas Republikas valdības un Čehijas Republikas valdības vienošanos par “Latvijas Republikas valdības un Čehijas Republikas valdības līguma par ieguldījumu veicināšanu un savstarpēju aizsardzību” grozīšanu un denonsēšanu” (turpmāk – likumprojekts) ir izstrādāts, pamatojoties uz Čehijas Republikas valdības izteikto piedāvājumu, kā arī pildot ES pirmspārkāpuma procedūras („EU pilot” 7687/15/FISM) ietvaros Eiropas Komisijas (EK) izteikto aicinājumu denonsēt divpusējos ES dalībvalstu ieguldījumu veicināšanas un savstarpējās aizsardzības līgumus.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvija ir noslēgusi divpusējos ieguldījumu veicināšanas un savstarpējās aizsardzības līgumus (turpmāk – ieguldījumu līgumi) ar 22 ES dalībvalstīm (2009.gadā līgums ar Itāliju tika denonsēts), to skaitā 1994.gada 25.oktobrī Rīgā tika noslēgts Latvijas Republikas valdības un Čehijas Republikas valdības līgums par ieguldījumu veicināšanu un savstarpēju aizsardzību (turpmāk – Līgums). 2009.gadā EK pirmo reizi norādīja, ka situācija, kad starp atsevišķām ES dalībvalstīm pastāv savstarpējie ieguldījumu līgumi, ir pretrunā ES tiesiskajam regulējumam. EK vērtējumā divpusējie ieguldījumu līgumi pārkāpj vai pieļauj paralēlu jurisdikciju vairāku ES iekšējā tirgus pamatprincipu tulkošanai: brīva kapitāla kustība, brīvība veikt uzņēmējdarbību, brīvība sniegt pakalpojumus. Ieguldījumu līgumi būtībā nosaka tās pašas tiesības, kas izriet no ES regulējuma – investoriem taisnīga un vienlīdzīga attieksme, drošība un aizsardzība, ekspropriācija tikai pret kompensāciju. Vienīgā būtiskā atšķirība, ko nodrošina ieguldījumu līgumi, ir ārpus tiesas strīdu izšķiršanas mehānisms investora prasībai pret valsti. EK uzskata, ka dalībvalstis, kas savā starpā ir noslēgušas ieguldījumu līgumus, ir radījušas labvēlīgākus nosacījumus to investoriem nekā dalībvalstis, kas nav noslēgušas šādus līgumus, kas savukārt nav pieļaujams saskaņā ar ES pamatprincipiem (tiek pārkāpts aizliegums diskriminēt pēc valstspiederības).EK neformālās konsultācijas, lai izbeigtu šādu situāciju, nav sniegušas rezultātu. 2016.g. jūlijā tika uzsāktas formālās procedūras:* Pret 5 ES dalībvalstīm (Austrija, Nīderlande, Rumānija, Slovākija un Zviedrija) ir uzsākta pārkāpuma procedūra;
* No pārējām ES dalībvalstīm (t.sk. Latvijas) ES pirmspārkāpuma procedūras sistēmas ietvaros („EU pilot” 7687/15/FISM) tika pieprasīta informācija par to ieguldījumu līgumu atbilstību ES regulējumam, kā arī uzdots jautājums par gatavību denonsēt savstarpējos ieguldījumu līgumus.

Čehijas Republikas valdība atbalsta EK viedokli un piedāvā Latvijai denonsēt Līgumu.Arī Latvija, izvērtējot *EU Pilot* lietas ietvaros saņemtos EK jautājumus, atzīst, ka atsevišķi Latvijas noslēgto ieguldījumu līgumu nosacījumi pārkāpj ES regulējumu vai pieļauj paralēlu jurisdikciju par ES regulējuma tulkošanu. Piemēram, strīdu starp ES dalībvalstīm sniegšana arbitrāžā ir pretrunā ES tiesību autonomijas principam, jo pārkāpj LESD 344.pantu, jo pieļauj arbitrāžas lēmumu par, iespējams, ES normu interpretāciju (kaut vai netieši, pastarpināti). Tāpat, saskaņā ar Eiropas Tiesas sniegto viedokli (*Opinion 2/13*), nacionālā likumdošana jomā, kas sakrīt ar dalīto ES kompetenci, nevar paredzēt augstākus aizsardzības standartus, nekā to paredz ES tiesības (t.s. *Melloni* princips). Līdz ar to, divpusējie ieguldījumu līgumi nevar sniegt lielākas drošības garantijas konkrētai ES dalībvalstij, nekā to paredz ES tiesības. Kas savukārt padara šos līgumus neatbilstošus ES tiesībām (investīciju aizsardzības sadaļā). Vienlaikus, minētās neatbilstības nav iespējams novērst, veicot grozījumus minētajos līgumos, jo tie ir saistīti ar līgumu būtiskām sastāvdaļām, piemēram, investora un valsts strīdu izšķiršanas mehānismu. Lai izvairītos no iespējamas pārkāpumu procedūras uzsākšanas pret Latviju, ir jāuzsāk Līguma denonsēšanas process.Vienlaikus ar Līguma denonsēšanu, tajā ir jāveic grozījumi, izslēdzot Līguma 12.panta 3.punktu, kas paredz Līguma piemērošanu vēl 10 gadus pēc tā denonsēšanas. Tas jāveic, lai novērstu situāciju, kad denonsētais līgums ilgstoši turpina darboties, līdz ar to turpinās ES tiesību pārkāpums. Līguma darbība tiks izbeigta, saskaņā ar “Vienošanās par Latvijas Republikas valdības un Čehijas Republikas valdības līguma par ieguldījumu veicināšanu un savstarpēju aizsardzību, kas parakstīts Rīgā 1994.gada 25.oktorbī, grozīšanu un tālāku denonsēšanu” (turpmāk – Vienošanās) noteikto tās spēkā stāšanās kārtību, proti, Vienošanās stāsies spēkā nākošā mēneša pirmajā dienā, kad saņemts pēdējais rakstiskais paziņojums pa diplomātiskajiem kanāliem par valstu iekšējo procedūru izpildi, kas nepieciešamas, lai tā stātos spēkā. Papildus, jānorāda, ka līdz šim Latvijas uzņēmēji tikai 2 reizes ir izmantojuši ieguldījumu līgumos paredzētās tiesības – 2011.gadā pret Kirgīzijas Republiku, 2013.gadā pret Ukrainu. Latvijas investori ne reizi nav izmantojuši ieguldījumu līgumus ar citām ES dalībvalstīm, t.sk. ar Čehijas Republiku.  |
| 3. | Projekta izstrādē iesaistītās institūcijas | Projekta izstrādē no Latvijas puses piedalījās Ārlietu ministrijas pārstāvji. Likumprojekts tika saskaņots ar Tieslietu ministriju, Ekonomikas ministriju, Finanšu ministriju, Valsts kanceleju, Ārvalstu investoru padomi, Latvijas Darba devēju konfederāciju, Latvijas Tirdzniecības un rūpniecības kameru. |
| 4. | Cita informācija | Nav |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc Līguma denonsēšanas tiks ietekmētas Latvijas Republikas un Čehijas Republikas investoru tiesības risināt investīciju strīdus ar uzņemošo valsti arbitrāžās – turpmāk strīdu izskatīšana būs nacionālo tiesu kompetence saskaņā ar šobrīd spēkā esošajiem ES normatīviem, kā arī noteiktā pakāpē Eiropas Savienības Tiesas kompetence, piemēram, prejudiciālo nolēmumu procedūras ietvaros (LESD 267.p.). Tā kā plāni denonsēt ES dalībvalstu savstarpējos ieguldījumu līgumus skars ES uzņēmēju tiesiskās paļāvības principa nodrošināšanu, ES Padome (ECOFIN) 11.07.2017. Secinājumos iekļāva uzdevumu EK izstrādāt alternatīvus investīciju strīdus risināšanas mehānismus, kas būtu saistoši strīda pusēm (alternatīvu investīciju arbitrāžām). Papildus, EK ir uzsākusi darbu pie ES dalībvalstu labās prakses piemēru apkopošanas par investīciju strīdu izšķiršanu ārpus arbitrāžām (tiks publicēts kā palīgmateriāls uzņēmējiem). Tāpat EK ir uzsākusi konsultācijas ar dalībvalstīm par plānu izstrādāt Mediācijas direktīvu, kas noteiktu vispārēju kārtību, kādā ES dalībvalstis risinās investīciju strīdus labprātīgā ceļā. Visbeidzot, ar aktīvu ES iesaisti, ANO Starptautiskās tirdzniecības tiesību komisija (UNCITRAL) ir uzsākusi darbu pie Daudzpusējās investīciju tiesas sistēmas izveides, kas nākotnē aizstātu investīciju arbitrāžas valstīm, kuras pievienotos šai tiesu sistēmai. Lai informētu Latvijas uzņēmējus par Līguma denonsēšanu un šī procesa iespējamo ietekmi uz uzņēmējiem, Likuma projekts un to pavadošā dokumentu pakete tiks izsūtīta arī ĀIP, LDDK un LTRK. Attiecībā uz Čehijas investoru tiesiskās paļāvības nodrošināšanu, jāuzsver, ka Līguma denonsēšanu iniciēja Čehijas valdība, kas pārstāv Čehijas investoru intereses. Latvijas tiešo investīciju atlikums Čehijas Republikā ir salīdzinoši neliels - 5.4 mlj EUR (2016.gada 4.ceturksnis), kurpretim Čehijas tiešo investīciju atlikums Latvijā – 18.7 mlj EUR (2016.gada 4.ceturksnis). Latvija šī Līguma kontekstā ir uzskatāma par investīciju uzņemošo valsti. Līdz šim ne Latvijas investori, ne Čehijas investori nav izmantojuši Līgumā paredzētās tiesības risināt strīdus arbitrāžās. |
| 2. | Tiesiskā regulējuma ietekme uz tautsaimniecību un administratīvo slogu | Nav |
| 3. | Administratīvo izmaksu monetārs novērtējums | Nav |
| 4. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē Ārlietu ministrijas funkcijas un uzdevumus.  |
| 3. | Cita informācija | Nav |

Iesniedzējs: ārlietu ministrs E. Rinkēvičs

Vīza: valsts sekretārs A. Pildegovičs

D.Cildermane

67016149, dace.cildermane@mfa.gov.lv